Gazprom chce exportovať rekordný objem plynu
Export do Európy zostane vzhľadom na útlm tamojšej ekonomiky na minuloročnej úrovni, informoval zástupca generálneho riaditeľa Gazpromu Alexander Medvedev, ktorý riadi exportnú divíziu podniku.
Vývoz do Európy by mal zostať na vlaňajších 150 miliardách m3. Gazprom čaká, že z exportu do európskych krajín bude mať príjmy 61 miliárd dolárov, povedal Medvedev. Gazprom počíta s tohtoročným vývozom na Ukrajinu v objeme 40 miliárd m3.
Gazprom začiatkom roka znížil pôvodný odhad svojich tohtoročných dodávok do Európy o 10 miliárd m3 z pôvodných 164 miliárd m3 a teraz je jeho odhad ešte mierne nižší. Popri slabom dopyte je situácia dôsledkom zvýšeného plnenia do zásobníkov.
Medvedev povedal, že Gazprom teraz dokončuje rokovania o cenách plynu s nemeckými spoločnosťami E.ON a RWE a poľským plynárenským monopolom PGNiG. "Inštruovali sme našich expertov, aby dokončili rokovania pred záverom majstrovstiev Európy vo futbale," povedal Medvedev. Finále šampionátu Euro 2012, ktorý sa koná v Poľsku a na Ukrajine, sa odohrá 1. júla.
Podiel na európskom trhu, ktorý je pre Gazprom kľúčový, sa vlani zvýšil na 27 % z 24 % v roku 2010. Export ruského plynu do Európy vzrástol o zhruba 8 %. Gazprom disponuje najväčšími zásobami zemného plynu na svete.
Zdroj: ČTK, energia